Три изхода
Вий знайте, още Пенчо даде 
съвет на авторите – стари, млади: 
– Попадне ли ти хубав цвят, 
макар в градина чужда, 
не се стеснявай, брат – 
щом имаш нужда, 
откъсай го и се кичи, 
па си мълчи!

* * *

И аз послушах днеска тоз съвет! 
Зер как да се явя без басня?
Олле, майко – 
ще се разсърди пустия му Райко! 
Въртях се тъй-онъй, назад-напред, 
па току пипнах чужд един сюжет! 
Ех, други пипат чак в държавния бюджет!

* * *

Въз някоя страна далечна, непозната – 
населена с индийци или кюрди, – 
живял щастливия Муарадурди, 
облагодетелствуван от съдбата: 
сандъкът му пращял от злато,
харемът му – от хубавици;
а слонове, слоници – 
току-речи, стотици.
Живял си Муарадурди пребогато.
Не щеш ли, колелото на съдбата
един ден се обърнало назад!
Ужасен мор изтръшкал му стадата,
а щом Муарадурди обеднял – 
нали я знаете каква е гад
жената, –
харемът му за два дни опустял:
избягали му всички хубавици!
А вместо купища жълтици,
останала в сандъка
една пара – и тя фалшива!

* * *

Какво да прави бедния тогива?
Обзет от нечовешка мъка,
решил да търси някакъв изход.
Помислил малко – и дори
намерил три:
да се прости със земния живот,
с кинжал като се ръгне;
да се смири и за фалит да мине,
докато на срама обръгне;
и най-подир: да пише на роднини
за помощ, па дано му тръгне!
Ала кое от трите сам да избере?
Муарадурди сметнал, че е най-добре
все пак съвета да подири
на стария мъдрец Кармаушнири.

* * *

Тогаз мъдрецът, като го изслушал,
почесал се по сбърчената гуша
и рекъл: – Сине мой злочест!
Тук мойто мнение не важи.
Парата дръж, тя изход ще ти каже.
Вземи я от сандъка още днес
и подхвърли я нанагоре.
Щом падне със орела – тя говори,
че трябва да употребиш кинжала.
Щом видиш я със цифрата паднала,
веднага обяви се за банкрут
и се прави на луд.
Но ако пък парата
не падне никак на земята,
като я хвърлиш трети път – 
а някъде във въздуха застине, – 
тогаз пиши на своите роднини
и те без друго ще се притекат…

* * *

Какво е станало след туй, не знам, 
но мога нашенски съвет да дам: 
не слушай ти такива мъдреци – 
роднините ти гледай да са големци! 
Какъвто и да си несретник, 
банкрут по всички направления – 
все пак ти ще получиш назначение: 
я депутат, я някъде съветник…

 Източник

 Димитър Подвързачов: Басни на сайта на Znam.bg

Стихотворения